LSK-kapteinen brant kjempesjanse
Midt i andre omgang kom kampens største sjansen. Etter flott kontringsspill fikk Petter Vaagan Moen ballen alene med keeper. LSK-kapteinen hadde god tid til å sikte, men satte ballen rett i armen på en utrusende Per Morten Kristiansen. - Det skulle vært mål. Jeg hadde to store sjanser i dag, og begge burde endt opp i nettet, sa Petter Vaagan Moen etter kampen.De siste minuttene kom Frode Kippe inn for hjemmelaget. Kippe har den siste tiden vært ute av fotballen på grunn av fokus på sin egen kreftsyke sønn, men mot Haugesund fikk veteranen noen minutter på banen. Selv om Kippe vant de fleste dueller på topp klarte ikke Lillestrøm å få hull på byllen mot Haugesund.Hverken Lillestrøm eller Haugesund hadde mye å skrive hjem om etter første omgang. - Vi startet slapt, men vi kom oss utover i kampen, sa Alexander Søderlund til VG Nett etter kampen. Landlagsspissen ble kåret til årets angrepsspiller før kampen, men måtte gå målløs av banen med en vond ankel. - Jeg er overrasket over utmerkelsen, for det finnes mange gode spisser i Norge. Jeg startet sesongen veldig bra, men jeg skulle gjerne ha scoret flere mål, sa Søderlund - som har slitt med scoringsformen den siste tiden.Lillestrøms Espen Nystuen fikk presset fram en heading på mål, og bortelagets Pontus Engblom noterte seg for et par avslutninger på mål. Bortsett fra det skjedde det lite den første halvdelen årets siste kamp på Åråsen. - Haugesund er et vanskelig lag å møte. De forsvarte seg godt i en kamp som var jevn og uten mange målsjanser. Jeg er litt skuffet over at vi ikke klarte å vinne denne kampen, for vi hadde kampens desidert største sjanse, sa LSK-trener Magnus Haglund til VG Nett etter kampen. Haugesund forsøkte å slå langt mot Søderlund og Engblom så godt som hver gang de hadde ballen i laget, men gjestene var ikke gode nok til å ta vare på nedfallsfrukten når kraftspissene vant i lufta. Mathis Bolly kombinerte flere ganger fint med både Petter Vaagan Moen og Stian Ringstad langs venstresiden, men inne i boksen var spiss Erling Knudtzon anonym og ufarlig. - Vi mangler en spiss som kan sette ballen i mål med hodet. Vi har mange gode bakromsspisser, men vi trenger en som kan vinne på hodet når vi dominerer på hjemmebane, sa Haglund.
(Lillestrøm - Haugesund 0-0) LSK-kaptein Petter Vaagan Moen kunne sikret tre poeng for hjemmelaget, men var ikke kald nok da han fikk sjansen alene med keeper.